แบงก์ออกเกณฑ์คุมกันเอง
สมาคมแบงก์ร่างระเบียบกำกับดูแลตัวเองหวังดูแลผู้บริโภคได้ผลิตภัณฑ์ที่เหมาะสม
19 พ.ค. 2558

สมาคมแบงก์ร่างระเบียบกำกับดูแลตัวเองหวังดูแลผู้บริโภคได้ผลิตภัณฑ์ที่เหมาะสม
นายบุญทักษ์ หวังเจริญ ประธานสมาคมธนาคารไทย เปิดเผยว่า แผนแม่บทพัฒนาสถาบันการเงินระยะเวลา 3 ปีของสมาคม แผนหนึ่ง คือการที่ธนาคารพาณิชย์จะมีการร่างหลักเกณฑ์ในการกำกับดูแลกันเอง (Self Regulated) โดยมีการระดมความคิดเห็นเพื่อจัดทำร่างระเบียบการกำกับดูแลตัวเอง 
ทั้งนี้ รูปแบบหลักเกณฑ์การกำกับดูแลตัวเองที่จะร่างขึ้นจะมีกฎเกณฑ์ที่ชัดเจนที่เป็นแนวทางหลักในการทำงานของบุคลากรธนาคารทุกระดับ เนื่องจากสถาบันการเงินเป็นตัวกลางที่เชื่อมผู้บริโภคและระบบเศรษฐกิจ จึงควรกำหนดระเบียบปฏิบัติที่คุ้มครองผู้บริโภค เช่น ออกผลิตภัณฑ์ที่เหมาะสม ให้คำปรึกษาทางการเงินที่ถูกต้อง โดยประเทศที่พัฒนาแล้วสถาบันการเงินจะมีระเบียบการกำกับดูแลตัวเองทั้งสิ้น
นายปรีดี ดาวฉาย กรรมการผู้จัดการ ธนาคารกสิกรไทย กล่าวว่า การยกระดับความร่วมมือในการกำกับดูแลกันเองของธนาคารพาณิชย์มีหลายด้าน เช่น การพัฒนาระบบการชำระเงิน การขยายโครงสร้างพื้นฐานด้านการเงินรองรับการให้บริการ เป็นต้น
ทั้งนี้ ตัวอย่างความร่วมมือที่กำลังทำอยู่ คือ ศูนย์สำรองเงินสด ที่ธนาคารแห่งประเทศไทย (ธปท.) ผลักดันมานาน จากปัจจุบันที่แต่ละแห่งทำกันเองและมีค่าใช้จ่ายสูง หากร่วมกันจัดตั้งได้ก็จะเพิ่มประสิทธิภาพและลดต้นทุนของธนาคาร แต่ระบบของแต่ละธนาคารที่แตกต่างกันไปทำให้การรวมศูนย์สำรองฯ ล่าช้า ซึ่งขณะนี้ระหว่างการทำงานร่วมกันได้นำร่องทดลองดำเนินการแล้วที่ระยองและจะขยายไปพื้นที่อื่นต่อไป
“ปัจจุบันสมาคมธนาคารไทยมีระเบียบการกำกับดูแลตัวเองอยู่แล้ว เหมือนคู่มือจรรยาบรรณของแบงก์ แต่การยกระดับคราวนี้จะทำให้ชัดเจนมากขึ้นและสร้างประโยชน์แก่ระบบเศรษฐกิจมากขึ้น” นายปรีดี กล่าว
นายปรีดี ยืนยันว่า การกระชับความร่วมมือดังกล่าวไม่ใช่การฮั้วกัน เพราะเป็นความร่วมมือเพื่อพัฒนาประสิทธิภาพและการแข่งขันทางธุรกิจ โดยการกำกับดูแลตัวเองจะเป็นการสร้างจรรยาบรรณและกติกาที่เป็นมาตรฐานมากขึ้น